Ondersoek na universiteit se hantering van ‘swartgesig-herrie’Een van die meisies wat valslik daarvan beskuldig is dat sy haar gesig “swart” gesmeer het. Foto: Facebook Poekie Briedenhann (20) en Jo-Anne Cloete (19) is geskors nadat ŉ foto van hulle op sosiale media versprei is, waarop dit lyk asof hul gesigte swart geverf is. Dit het egter later aan die lig gekom die meisies se gesigte is pers geverf en met blinkers bedek vir ŉ koshuispartytjie met ŉ sterreruim-tema. Prof. Wim de Villiers, rektor en visekanselier by die universiteit, het in ŉ verklaring gesê hy en die universiteitbestuur het kennis geneem van die trauma wat die insident vir die twee meisies en hul ouers veroorsaak het en het reeds hul “spyt hieroor uitgespreek”. “Ons het ook kennis geneem van die wye reaksie in die media, op sosiale media en van ŉ groot aantal mense wat aan die universiteit geskryf het met aantygings teen die instelling oor ons hantering van die kwessie,” het hy gesê. “As universiteit is ons deurlopend daartoe verbind om regverdig, effektief en deursigtig op te tree in ooreenstemming met die universiteit se waardes van uitnemendheid, innovasie, medeverantwoordbaarheid, empatie en diensbare leierskap. Self-evaluering en kritiese analise vorm deel van die akademiese etos van die universiteit en ons sal in oorstemming hiermee voortgaan om die mees opbouende proses te vind om gebeure soos dié te hanteer.” Hy het gesê die onafhanklike kommissaris sal die onderskeie fasette van die voorval en die universiteit se hantering daarvan ondersoek. Die kommissaris sal bevindings en aanbevelings maak en aan die bestuur voorlê. Verdere inligting sal bekendgemaak word sodra die kommissaris die aanstelling aanvaar het. ŉ Regspan van AfriForum Jeug het vandeesweek namens Briendenhann en Cloete aanklagte teen enige amptenare van die universiteit ingedien wat by die ondersoek na die saak betrokke was, maar ook spesifiek teen Mathew Smorenburg, verbonde aan die universiteit se sentrum vir studentestrukture en -gemeenskappe.